STO. DOMINGO, Ilocos Sur – Dapo laengen a nagsubli iti Batangas ti baro a nalmes bayat ti panaglalangoyda iti baybay a sakup ti Barangay Sived ditoy nga ili idi Agosto 24.
Inkeddeng ti pamilia ni Frederick Egar y Perez, baro, panadero, natibo ti Barangay Macalamcam-A, Rosario, Batangas, a saandan nga iyawid a nakalungon ti bangkay daytoy no di mapadapo babaen ti crematorium.
Maipalagip nga idi Agosto 24, naggiinom ti biktima ken dagiti kakaduana nga stay-in a panadero a pakairamanan da Adrian Manalo y Cordero, 23, naasawaan, natibo ti Tiquiwan, Rosario, Batangas ken Lexter Yarte y Rivero, 20, baro ken residente iti Brgy. Battog, Sinait, Ilocos Sur iti balay ni Marvin Cantos, kabagian ni Agaran, sadiay Barangay Puro, Magsingal.
Idi aggawidda iti agarup 2:00 ti malem, inkeddeng dagiti agkakadua ti panagdidigosda iti baybay sadiay Barangay Sived.
Mapapati a naiyanud ti biktima gapu iti napigsa a koriente.
Naisayangkat ti search and retrieval operation ngem napaay dagiti otoridad gapu iti dakes a tiempo.
Nasarakan ti bangkay ti biktima nga agtatapaw iti kabaybayan a sakup ti Sitio Loob, Barangay Manzante, Magsingal idi agsapa ti Agosto 26.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn